## L’autobús llançadora per a treballadors d’àrees industrials de l’Horta Sud registra 1.195 desplaçaments des que s’ha posat en marxa

*** Este servici gratuït habilitat pel Consell facilita la mobilitat i l’accés d’empleats i empresaris als polígons afectats per la riuada
* Dona cobertura a les àrees industrials de Sedaví, Massanassa, El Bony, Camí la Marjal, Vereda Nord, Vereda Sud i la zona empresarial d’Alfafar**

L’autobús llançadora per a treballadors d’àrees industrials de l’Horta Sud ha registrat un total de 1.195 desplaçaments des que es va posar en marxa el passat 11 de novembre de 2024.

Este servici gratuït habilitat pel Consell, a través d’Ivace+i, està facilitant la mobilitat laboral i l’accés de persones treballadores i empresaris a aquells polígons industrials que s’han vist afectats per les conseqüències de la riuada.

Ha suposat una alternativa a la limitació inicial de la circulació en determinades localitats de la província de València, així com a la suspensió temporal de mitjans públics de transport i, en molts casos, a la pèrdua del vehicle propi per part dels treballadors.

Amb esta iniciativa, que compta amb col·laboració de la Federació de Parcs Empresarials de la Comunitat Valenciana (Fepeval), es garantix i s’assegura la continuïtat de l’activitat industrial en els parcs empresarials dels municipis de l’Horta Sud i es minimitza així l’impacte de la riuada en l’economia local.

**Recorregut i parades**

El servici connecta mitjançant recorregut circular la ciutat de València (amb inici en la parada de l’EMT Parc Central/Centelles) amb les àrees industrials amb el recorregut següent:

- Polígon industrial de Sedaví (parada en avinguda del Mediterrani, 4. Sedaví)

- Zona empresarial Alfafar (parades en carrer Rabisancho núm. 2B i núm. 27. Alfafar)

- Polígon industrial de Massanassa (parada en avinguda de la Pista, 30. Massanassa)

- El Bony de Catarroja (parades en pista de Silla encreuament amb camí del Bony i pista de Silla encreuament camí de les Eres. Catarroja)

- Camí la Marjal d’Albal (carrer Riu Clariano, 30. Albal)

- Vereda Nord i Vereda Sud de Beniparrell (parades en pista de Silla encreuament carrer Samaruc i carrer Martino, 10)

Cal recordar que esta acció es complementa amb altres iniciatives que ha posat en marxa la Conselleria d’Innovació, Indústria, Comerç i Turisme en matèria d’àrees empresarials, com ara les tasques de neteja de vials i accessos d’un total de 42 polígons afectats per la riuada del 29 d’octubre passat, així com la contractació de 30 agents de proximitat industrial per a atendre les necessitats d’empreses i àrees.

Fecha: 21/11/2024